text: Kobe Bryant crea el seu propi fons d'inversió dotat amb 100 milions de dòlars - Esport3 - TV3 i Catalunya Ràdio
  Kobe Bryant crea el seu propi fons d'inversió dotat amb 100 milions de dòlars
  L'exestrella de l'NBA, acompanyat per una de les estrelles del món de les inversions, intentarà tenir tant èxit en les finances com va tenir jugant a bàsquet
  22/08/2016 - 21.45
  Kobe Bryant presentant el seu fons d'inversió (Reuters)
  Kobe Bryant ja ha trobat feina després de donar per tancada la seva etapa, brillant, com a jugador professional de bàsquet a l'NBA. L'exestrella de Los Angeles Lakers ha presentat aquest dilluns el seu propi fons d'inversió, dotat de 100 milions de dòlars, que invertirà en empreses de tecnologia, mitjans de comunicació i dades.
  Bryant treballarà amb l'empresari Jeff Stibel, un gran coneixedor del mercat tecnològic i un reputat estudiós de Ciència del Cervell, especialitat que combina psicologia, filosofia, intel·ligència artificial i neurociència.
  Stibel ha declarat que "no volem dedicar-nos a invertir en empreses perquè puguin fer servir Kobe de reclam. Això no és interessant". Bryant, per la seva banda, ha afirmat que "ara gaudeixo ajudant altres a tenir èxit. És una cosa que perdura per sempre".